Karen Hækkerup (S), 2012-12-11:
Tak, en lille hurtig ministerudskiftning.
Beslutningsforslag nr. B 1 handler om det, som jeg er minister for, og det skal ses i sammenhæng med beslutningsforslag nr. B 16 om handlingsplaner for og lægesamtaler med stofmisbrugere og beslutningsforslag nr. B 24 om udvidelse af ordningen med lægeordineret heroin, som sundhedsministeren netop har forholdt sig til.
I forhold til beslutningsforslaget om etablering af akuthuse til stofmisbrugere vil jeg gerne starte med at pointere, at vi allerede har behandlingsgaranti i Danmark, der sikrer en hurtig adgang til social stofmisbrugsbehandling.
Behandlingsgarantien betyder, at kommunerne skal tilbyde behandling for stofmisbrug, og at tilbud skal iværksættes senest 14 dage efter henvendelsen til kommunen.
Derfor handler det i høj grad om at sikre det rigtige match mellem misbruger og behandlingstilbud.
Visiteringen til et konkret behandlingstilbud sker på baggrund af en faglig vurdering i kommunen, hvor borgerens ønsker til behandlingen bør tillægges stor betydning.
Nogle kan have brug for et ambulant tilbud tæt på borgerens bolig og i sammenhæng med andre sociale indsatser i kommunen, andre skal have et døgntilbud, der kan give borgeren en mere intensiv og sammenhængende behandling.
Det vigtige er, at kommunerne har en bred vifte af forskelligartede tilbud, som de kan visitere borgerne til.
Men jeg er enig med forslagsstillerne i, at der er misbrugere, der står i en så udsat situation, at de har akut behov for en skærmet indsats, som kan skabe ro i en kaotisk og krisepræget situation.
Mange af disse borgere har en ustabil livsførelse og har en skrøbelig kontakt til kommunen og behandlingsmiljøet, fordi de har vanskeligt ved at fastholde et almindeligt behandlingsforløb i behandlingstilbuddene.
Mange har også et kaotisk og intensivt blandingsmisbrug med alvorlige helbredsmæssige og sociale konsekvenser.
Det gælder særlig der, hvor misbruget optræder i kombination med f.eks. en psykiatrisk lidelse eller andre alvorlige sociale problemstillinger.
Derfor er jeg også rigtig glad for, at regeringen sammen med satspuljeordførerne for Det Konservative Folkeparti, Venstre, Liberal Alliance og Dansk Folkeparti allerede ved satspuljeaftalen sidste år, satspuljeaftalen for 2012, afsatte 24 mio. kr. til at etablere et akutkrisecenter for akutte stofmisbrugere – lige præcis et center for stofmisbrugere, der befinder sig i en akut og til tider livstruende krisesituation.
Det er et initiativ, vi i satspuljeordførerkredsen var enige om at tilføre yderligere 8 mio. kr. til en kapacitetsudvidelse i forbindelse med satspuljeaftalen for 2013.
Indsatsen på akutkrisecenteret, der skal forankres ved behandlingscenteret Kongens Ø, bygger på en omsorgspræget tilgang suppleret med tilbud om rådgivning og motiverende samtaler samt støtte til afklaring af borgerens situation.
De samarbejdskommuner, der indgår i projektet, får mulighed for at benytte sig af pladserne på akutkrisecenteret, og jeg har bemærket mig, at både Københavns Kommune og Aarhus Kommune er to af de kommuner, der har vist interesse for at deltage i projektet.
Visiteringen skal ske gennem værestederne i samarbejdskommunen, fordi værestederne gennem deres daglige kontakt med udsatte borgere netop har mulighed for at spotte, hvilke borgere der kan have brug for et ophold på et akutkrisecenter.
Eftersom der er tale om et modelprojekt, håber jeg, det kan danne grundlag for, at andre aktører kan etablere akutkrisecentre, samt at kredsen af kommuner kan udvides i takt hermed.
Set i lyset af, at vi allerede i satspuljeregi har afsat midler til at fremme en akut og skærmet indsats på et krisecenter for særlig udsatte misbrugere, mener regeringen ikke, der er behov for at fremsætte lovforslag med krav om to akuthuse for stofmisbrugere.
Men når det er sagt, er det også vigtigt for mig at sige, at jeg sådan set mener, at vi også mere generelt har behov for et løft af den sociale stofmisbrugsbehandling.
Der er fortsat udfordringer på stofmisbrugsområdet, som vi skal tage hånd om, og tallene taler jo deres helt eget og tydelige sprog, og nogle af de her tal har stået stille ikke kun i Danmark i rigtig, rigtig mange år, men også internationalt set.
Jeg tror, det i høj grad handler om at have fokus på, at et stofmisbrug ofte fører en masse andre problemer med sig, og nok så vigtigt, at misbruget ofte er et resultat af andre sociale problemer som f.eks. en psykiatrisk lidelse.
Effekten af indsatsen afhænger derfor af koordinationen og sammenhængen i det samlede tilbud til stofmisbrugeren.
Mange tilbagefald opstår f.eks., fordi der ikke har været en tilstrækkelig hjælp til at komme videre, efter at selve behandlingen er ophørt, og så falder misbrugeren tilbage i sit gamle miljø og sine gamle vaner.
Samtidig skal vi også sikre os, at de metoder, vi anvender i stofmisbrugsbehandlingen, er metoder, der rent faktisk har en effekt for borgeren.
Behandlingen skal baseres på metoder, der virker, og det er afgørende at skabe det rigtige match mellem misbruger, behandlingsmetode og det enkelte behandlingstilbud.
Jeg har tidligere på efteråret fremlagt mit bud på ti konkrete initiativer, der sammen skal bidrage til et løft af kvaliteten i indsatsen mod stofmisbrug.
Jeg har desuden noteret mig, at KL i går offentliggjorde deres anbefalinger til, hvordan vi kan løfte indsatsen på stofmisbrugsområdet.
Og jeg kan med glæde konstatere, at de flugter fint med mine tanker om bl.a. evidensbaserede metoder og en helhedsorienteret indsats.
Opsummerende kan jeg sige, at regeringen allerede sammen med satspuljepartierne har støttet etableringen af et akutkrisecenter for kaotiske misbrugere, der har behov for en skærmet og hurtig indsats.
Regeringen kan således ikke støtte beslutningsforslaget.